Retningslinjer til yrkesaktivitetsvurdering

Statens kunstnerstipend

 *04.08.2022*

Vurdering av yrkesaktivitet (GI, SEK, og SSK)

For å beholde retten til å motta garantiinntekt, stipend for etablerte kunstnere eller stipend for seniorkunstnere må kunstneren være yrkesaktiv som kunstner. Vurderingen foretas av Utvalget etter innstilling fra stipendkomiteene. GI-innehavere skal yrkesaktivitetsvurderes hvert tredje år. Innehavere av SEK eller SSK skal yrkesaktivitetsvurderes etter fem år med stipend.

Stipendkomiteen vurderer yrkesaktiviteten basert på deres kjennskap til kunstneren. Dersom det er tvil om en kunstners aktivitet, har utvalget vedtatt at komiteen kan få tilgang til kunstnerens siste årsrapporter. Vi ber stipendkomiteene ta kontakt for å avtale dette ved behov.

Nedenfor er det gjengitt vedtak som har betydning for yrkesaktivitetsvurderingen.

* Det skal vurderes om garantiinntektsinnehaveren/stipendmottakeren fortsatt er yrkesaktiv som kunstner. Kunstneren skal ikke underlegges en fornyet kunstnerisk kvalitetsvurdering.
* Alder må tillegges en viss vekt når det gjelder grad av aktivitet. Det kan ikke forventes at kunstnere som nærmer seg pensjonsalder skal ha et like høyt aktivitetsnivå som ved tildelingstidspunkt.
* I protokoll om yrkesaktivitet skal nevnes ved navn hvilke kunstnere komiteen har vært usikre på aktiviteten til og derfor har hatt behov for å kontrollere årsrapportene til.
* Stipendkomiteene bes ved yrkesaktivitetsvurdering om spesielt å vurdere fortsatt tilknytning til Norge for garantiinntektsinnehavere/stipendmottakere som bor utenfor Norge.
* I tilfeller der kunstneren som skal yrkesaktivitetsvurderes har gått over til å virke innen en annen kunstnergruppe enn den gruppen vedkommende ble tildelt garantiinntekt eller stipend i, skal stipendkomiteene i begge grupper uttale seg om kunstnerens yrkesaktivitet. Stipendkomiteen i kunstnerens opprinnelige gruppe skal uttale seg om kunstneren fortsatt er yrkesaktiv i denne gruppen.
* Dersom kunstneren ikke kan vurderes som yrkesaktiv innenfor sin opprinnelige gruppe slik at det er grunnlag for å ta vedkommende ut av garantiinntekts- eller stipendordningen, kan inntekten likevel beholdes hvis stipendkomiteen for den gruppen kunstneren har gått over til finner at vedkommende anses som en profesjonell kunstner innen sitt nye felt.

Stipendkomiteen skal levere egen protokoll fra yrkesaktivitetsvurderingen, med en kortfattet begrunnelse for innstilling av kandidatene. Protokoll fra yrkesaktivitetsvurderingen leveres samtidig med protokoll for innstilling til stipend og eventuell protokoll for fornyelse av stipend for etablerte kunstnere.

Særskilte hensyn til komiteens habilitetsvurdering

Et medlem av stipendkomiteen som selv skal yrkesaktivitetsvurderes, skal tre ut under behandlingen av alle som skal vurderes for yrkesaktivitet, ikke bare under behandlingen av egen sak.